Πρόταση ΚΑΝΟΝΙΣΜΟΣ 2001 ΤΟΥ ΣΥΜΒΟΥΛΙΟΥ περί καθορισμού για το 2002 των αλιευτικών δυνατοτήτων για τα αποθέματα ιχθύων βαθέων υδάτων

ΑΙΤΙΟΛΟΓΙΚΗ ΕΚΘΕΣΗ

Τα αποθέματα βαθέων υδάτων είναι ιχθυαποθέματα που αλιεύονται σε ύδατα πέραν των κύριων ιχθυότοπων της υφαλοκρηπίδας. Κατανέμονται στα υφαλοπρανή ή συνδέονται με θαλάσσια όρη. Τα είδη αυτά πιστεύεται ότι έχουν αργή ανάπτυξη και είναι ιδιαίτερα ευάλωτα στην υπερεκμετάλλευση. Καθώς η αλιεία των ειδών αυτών αναπτύσσεται τα τελευταία έτη, είναι αναγκαίο να καθιερωθεί ένα σύστημα διαχείρισης, για να εξασφαλισθεί ότι η εκμετάλλευσή τους είναι βιώσιμη. Οι επιστημονικές συμβουλές του ICES, τις οποίες προσυπογράφει η STECF, αναφέρουν ότι τα καταλληλότερα μέτρα διατήρησης των εν λόγω ειδών θα ήσαν αυτά που βασίζονται στον περιορισμό και τη μείωση της αλιευτικής προσπάθειας. Αναμένεται να αναπτυχθεί ένα σύστημα για τη διαχείριση της προσπάθειας, προσανατολισμένο στα είδη βαθέων υδάτων, σύμφωνο με τις ως άνω επιστημονικές συμβουλές το συντομότερο δυνατό. Εντούτοις, ο περιορισμός των αλιευμάτων μέσω ποσοστώσεων θεωρείται ως ένα χρήσιμο πρώτο βήμα για την εφαρμογή μέτρων διατήρησης.

Στο Συμβούλιο Αλιείας της 14ης-15ης Δεκεμβρίου 2000, το Συμβούλιο και η Επιτροπή ενέκριναν μια δήλωση, βάσει της οποίας εκαλείτο η Επιτροπή να προτείνει περιορισμούς των αλιευμάτων για τα εν λόγω αποθέματα το αργότερο στη διάρκεια του 2001 και να προτείνει την κατανομή των εν λόγω περιορισμών μεταξύ των κρατών μελών.

Η παρούσα πρόταση κανονισμού του Συμβουλίου καθορίζει για το 2002 τις αλιευτικές δυνατότητες της Κοινότητας όσον αφορά ορισμένα αποθέματα βαθέων υδάτων, τόσο στα διεθνή όσο και στα κοινοτικά ύδατα. Λόγω της επείγουσας ανάγκης διατήρησης των εν λόγω ειδών, είναι επιθυμητό να υλοποιηθούν τα μέτρα αυτά μονομερώς, ενώ θα επιδιώκεται η επίτευξη συμφωνίας για εναρμονισμένα μέτρα στο πλαίσιο του αρμόδιου περιφερειακού οργανισμού αλιείας (NEAFC, Επιτροπή Αλιείας Βορειοανατολικού Ατλαντικού). Ο καθορισμός και η κατανομή των δυνατοτήτων αλιείας ανήκει αποκλειστικά στην αρμοδιότητα της Κοινότητας και απορρέει από τις υποχρεώσεις που αναφέρονται στο άρθρο 8 παράγραφος 4 του κανονισμού αριθ. 3760/92 του Συμβουλίου της 20ής Δεκεμβρίου 1992.

Οι αλιευτικές δυνατότητες πρέπει να είναι σύμφωνες με τις διεθνείς συμφωνίες που καλύπτουν την προληπτική διαχείριση και την αειφόρο χρήση των αλιευτικών πόρων, μεταξύ άλλων δε με τη συμφωνία των Ηνωμένων Εθνών σχετικά με τη διατήρηση και διαχείριση των αλληλοεπικαλυπτόμενων ιχθυαποθεμάτων και των άκρως μεταναστευτικών ιχθυαποθεμάτων.

Η πλέον πρόσφατη έκθεση του ACFM, η οποία υποστηρίχθηκε από την STECF, αναφέρει ότι πολλά από τα αποθέματα ιχθύων βαθέων υδάτων υπόκεινται σε υπέρμετρη εκμετάλλευση και θεωρείται ότι βρίσκονται σε κατάσταση που εκφεύγει πραγματικά ή δυνητικά των ασφαλών βιολογικών ορίων. Ανάλογα με το συγκεκριμένο απόθεμα, το ACFM έχει συστήσει να ληφθούν μέτρα που συνεπάγονται τον περιορισμό των αλιευτικών δυνατοτήτων. Για τα αποθέματα για τα οποία υπάρχουν λίγες βιολογικές πληροφορίες, το ACFM έχει συστήσει να περιορισθεί η επέκταση της αλιείας, έως ότου εγκατασταθούν περιεκτικά συστήματα συλλογής στοιχείων. Η παρούσα πρόταση απηχεί τις συστάσεις αυτές.

Ακολουθώντας τις επιστημονικές συμβουλές, η Επιτροπή προτίθεται να συμπληρώσει τους προτεινόμενους περιορισμούς αλιευμάτων, το συντομότερο δυνατό κατά το 2002, με μια πρόταση καθιέρωσης συστήματος αδειοδότησης ως πρώτου βήματος για τη λήψη μέτρων διαχείρισης της αλιευτικής προσπάθειας στην αλιεία βαθέων υδάτων.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί καθορισμού για το 2002 των αλιευτικών δυνατοτήτων για τα αποθέματα ιχθύων βαθέων υδάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3760/92 του Συμβουλίου της 20ής Δεκεμβρίου 1992 για τη θέσπιση κοινοτικού συστήματος για την αλιεία και την υδατοκαλλιέργεια [1], και ιδίως το άρθρο 8 παράγραφος 4,

[1] ΕΕ L 389 της 31.12.1992, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1181/98 (ΕΕ L 164 της 9.6.1998, σ. 1).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 4 του κανονισμού (ΕΟΚ) αριθ. 3760/92, το Συμβούλιο καλείται να καθορίσει, βάσει των διαθέσιμων επιστημονικών γνωματεύσεων, και ιδίως της έκθεσης της επιστημονικής, τεχνικής και οικονομικής επιτροπής αλιείας, τα αναγκαία μέτρα για την εξασφάλιση της ορθολογικής και υπεύθυνης εκμετάλλευσης των πόρων σε βιώσιμη βάση.

(2) Οι νεότερες επιστημονικές συμβουλές σχετικά με ορισμένα αποθέματα ιχθύων που βρίσκονται σε βαθέα ύδατα υποδεικνύουν ότι τα εν λόγω αποθέματα είναι ευάλωτα στην εκμετάλλευση και ότι οι αλιευτικές δυνατότητες για τα αποθέματα αυτά πρέπει να περιορισθούν ή να μειωθούν έτσι ώστε να εξασφαλισθεί η βιωσιμότητά τους, με τον καθορισμό συνολικών επιτρεπόμενων αλιευμάτων (ΤΑC) και ποσοστώσεων.

(3) Για να εξασφαλιστεί η αποτελεσματική διαχείριση των εν λόγω TAC και ποσοστώσεων, θα πρέπει να καθοριστούν οι ειδικοί όροι που διέπουν τις αλιευτικές δραστηριότητες, τόσο για τα κοινοτικά ύδατα όσο και για τα ύδατα που δεν υπάγονται στην κυριαρχία ή τη δικαιοδοσία τρίτων χωρών.

(4) Είναι αναγκαίο να θεσπιστούν οι αρχές και ορισμένες διαδικασίες αλιευτικής διαχείρισης σε κοινοτικό επίπεδο, ούτως ώστε τα κράτη μέλη να μπορούν να εξασφαλίσουν τη διαχείριση των υπό τη σημαία τους σκαφών.

(5) Σύμφωνα με τις διατάξεις του άρθρου 2 του κανονισμού (EΚ) αριθ. 847/96 του Συμβουλίου της 6ης Μαΐου 1996 περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων [2], είναι αναγκαίο να σημειωθούν ποια είναι τα αποθέματα που υπόκεινται στα διάφορα μέτρα που καθορίζονται στον κανονισμό αυτό.

[2] ΕΕ L 115 της 9.5.1996, σ. 3.

(6) Η υλοποίηση των αλιευτικών δυνατοτήτων πρέπει να ανταποκρίνεται στην αντίστοιχη κοινοτική νομοθεσία, και συγκεκριμένα τον κανονισμό (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής [3], τον κανονισμό (ΕΚ) αριθ. 2027/95 του Συμβουλίου της 15ης Ιουνίου 1995 για τη θέσπιση καθεστώτος διαχείρισης της αλιευτικής προσπάθειας που αφορά ορισμένες αλιευτικές ζώνες και πόρους της Κοινότητας [4], τον κανονισμό (ΕΚ) αριθ. 88/98 του Συμβουλίου της 18ης Δεκεμβρίου 1997 για τον καθορισμό ορισμένων τεχνικών μέτρων διατήρησης των αλιευτικών πόρων στα ύδατα της Βαλτικής Θάλασσας, των Lille και Store Baelt και του Οresund [5] και τον κανονισμό (ΕΚ) αριθ. 850/98 του Συμβουλίου της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών [6].

[3] ΕΕ L 261 της 20.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2846/98 (ΕΕ L 358 της 31.12.1998, σ. 5).

[4] ΕΕ L 199 της 24.8.1995, σ. 1.

[5] ΕΕ L 9 της 15.1.1998 σ. 1. Κανονισμός όπως τροποποιήθηκε τελευταία με τον κανονισμό (ΕΚ) ......

[6] ΕΕ L 125 της 27.4.1998, σ. 1. Κανονισμός όπως τροποποιήθηκε τελευταία με τον κανονισμό (ΕΚ) ......

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Με τον παρόντα κανονισμό καθορίζονται για το έτος 2002, για τα αποθέματα ειδών των βαθέων υδάτων, οι αλιευτικές δυνατότητες που έχουν εφαρμογή σε σκάφη που φέρουν σημαία των κρατών μελών και είναι νηολογημένα στα κράτη μέλη, στο εξής αποκαλούμενα «κοινοτικά σκάφη», σε ζώνες όπου απαιτούνται περιορισμοί αλιευμάτων, καθώς και οι ειδικοί όροι υπό τους οποίους μπορεί να χρησιμοποιούνται οι αλιευτικές αυτές δυνατότητες.

2. Για τους σκοπούς του παρόντος κανονισμού, οι αλιευτικές δυνατότητες λαμβάνουν τη μορφή Συνολικών Επιτρεπόμενων Αλιευμάτων (TAC) που διατίθενται στην Κοινότητα και κατανέμονται μεταξύ των κρατών μελών.

Άρθρο 2

Ορισμός ζωνών

Οι ορισμοί των ζωνών ICES [7] και CECAF [8] (Κεντροανατολικός Ατλαντικός ή μείζων αλιευτική ζώνη 34 του FAO) δίνονται, αντίστοιχα, στον κανονισμό (ΕΟΚ) αριθ. 3880/91 του Συμβουλίου της 17ης Δεκεμβρίου 1991 σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό [9] και στον κανονισμό (ΕΚ) αριθ. 2597/95 του Συμβουλίου της 23ης Οκτωβρίου 1995 σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν σε ορισμένες ζώνες εκτός του Βόρειου Ατλαντικού [10]. Οι ορισμοί των άλλων ζωνών που αναφέρονται δίνονται στο παράρτημα Ι του παρόντος κανονισμού.

[7] Διεθνές Συμβούλιο Εξερεύνησης της Θάλασσας.

[8] Επιτροπή Αλιείας Κεντροανατολικού Ατλαντικού.

[9] ΕΕ L 365 της 31.12.1991, σ. 1.

[10] ΕΕ L 270 της 13.11.1995, σ. 1.

Άρθρο 3

Οι δυνατότητες αλιείας αποθεμάτων ειδών των βαθέων υδάτων για κοινοτικά σκάφη στα κοινοτικά ή στα διεθνή ύδατα καθορίζονται στο παράρτημα ΙΙ.

Άρθρο 4

Η κατανομή των αλιευτικών δυνατοτήτων μεταξύ κρατών μελών δεν θίγει:

(α) τις ανταλλαγές που πραγματοποιούνται σύμφωνα με το άρθρο 9 παράγραφος 1 του κανονισμού (ΕΟΚ) αριθ. 3760/92.

(β) τις ανακατανομές που πραγματοποιούνται σύμφωνα με τα άρθρα 21 παράγραφος 4, 23 παράγραφος 1 και 32 παράγραφος 2 του κανονισμού (ΕΟΚ) αριθ. 2847/93.

(γ) τις πρόσθετες εκφορτώσεις που επιτρέπονται βάσει του άρθρου 3 του κανονισμού (ΕΚ) αριθ. 847/96.

(δ) τις ποσότητες που διατηρούνται σύμφωνα με το άρθρο 4 του κανονισμού (ΕΚ) αριθ. 847/96.

(ε) τις μειώσεις που γίνονται σύμφωνα με το άρθρο 5 του κανονισμού (ΕΚ) αριθ. 847/96.

Άρθρο 5

Ελαστικότητα ποσοστώσεων

Στο παράρτημα ΙΙΙ του παρόντος κανονισμού καθορίζονται, για το έτος 2002, τα αποθέματα που υπόκεινται σε προληπτικά ή αναλυτικά TAC, τα αποθέματα στα οποία δεν εφαρμόζονται οι ανά έτος προϋποθέσεις ελαστικότητας που τάσσονται στα άρθρα 3 και 4 του κανονισμού (ΕΚ) αριθ. 847/96 και τα αποθέματα στα οποία εφαρμόζονται οι συντελεστές ποινής που προβλέπονται στο άρθρο 5 παράγραφος 2 του ίδιου κανονισμού.

Άρθρο 6

Όροι για την εκφόρτωση κυρίων και παρεμπιπτόντων αλιευμάτων

1. Απαγορεύεται να διατηρούνται στο σκάφος ή να εκφορτώνονται αλιεύματα προερχόμενα από αποθέματα για τα οποία καθορίζονται αλιευτικές δυνατότητες εκτός εάν:

(i) τα αλιεύματα πραγματοποιήθηκαν από σκάφη κράτους μέλους που διαθέτει ποσόστωση και δεν την έχει εξαντλήσει. ή

(ii) τα αλιεύματα πραγματοποιούνται στο πλαίσιο επιστημονικών ερευνών διενεργούμενων βάσει του κανονισμού (ΕΚ) αριθ. 850/98.

Όλες οι εκφορτώσεις καταλογίζονται στην ποσόστωση, εκτός από τα αλιεύματα που πραγματοποιούνται βάσει των διατάξεων της παραγράφου 1, σημείο ΙΙ, ανωτέρω.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, XX Δεκεμβρίου 2001

Για το Συμβούλιο

Ο Πρόεδρος

ΠΑΡΑΡΤΗΜΑ I

Ορισμός ζωνών

Όταν γίνονται αναφορές σε συγκεκριμένες θαλάσσιες ζώνες, οι αναφορές αυτές ακολουθούν τους ορισμούς του κατωτέρω πίνακα:

VIIf(N) // Ύδατα βορείως των 50°30Β εντός της υποδιαίρεσης ICES VIIf

VIIIc(ES) // Ύδατα υπό την κυριαρχία ή τη δικαιοδοσία της Ισπανίας εντός της διαίρεσης ICES VIIIc

VIIIe(ES) // Ύδατα υπό την κυριαρχία ή τη δικαιοδοσία της Ισπανίας εντός της διαίρεσης ICES VIIIe

IX(PT) // Ύδατα υπό την κυριαρχία ή τη δικαιοδοσία της Πορτογαλίας εντός της υποδιαίρεσης ICES IX

IX(ES) // Ύδατα υπό την κυριαρχία ή τη δικαιοδοσία της Ισπανίας εντός της υποδιαίρεσης ICES IX

X(PT) // Ύδατα υπό την κυριαρχία ή τη δικαιοδοσία της Πορτογαλίας εντός της υποδιαίρεσης ICES X

ΠΑΡΑΡΤΗΜΑ II

Ορισμός ειδών και ομάδων ειδών ιχθύων

Σε κάθε ζώνη τα αποθέματα ιχθύων παρατίθενται με την αλφαβητική σειρά της λατινικής ονομασίας του είδους. Ο κάτωθι πίνακας αντιστοιχιών των κοινών με τις λατινικές ονομασίες δίνεται για τους σκοπούς του παρόντος κανονισμού:

Κοινή ονομασία // Επιστημονική ονομασία

Μπερυτσίδες // Beryx spp.

Μαύρο σπαθόψαρο // Aphanopus carbo

Μουρούνα // Molva dypterigia

Σαλούβαρδοι // Phycis spp.

Γουρλομάτης Ατλαντικού // Argentina silus

Ποντίκι // Molva molva

Καθρεπτόψαρο Ατλαντικού // Hoplostethus atlanticus

Λυθρίνι πελαγίσιο // Pagellus bogaraveo

Γρεναδιέρος των βράχων // Coryphaenoides rupestris

Μπρόσμιος // Brosme brosme

Όπου γίνεται αναφορά σε «καρχαρίες βαθέων υδάτων», νοούνται καρχαρίες που περιλαμβάνονται στον ακόλουθο κατάλογο ειδών: πορτογαλικό σκυλόψαρο (Centroscymnus coelolepis), αγκαθίτης Ατλαντικού (Centrophorus squamosus), κεντρόνι (birdbeak dogfish - Deania calceus), σκυμνοσκυλόψαρο (Dalatias licha), μεγάλος μαυροαγκαθίτης (Etmopterus princeps), μαυροαγκαθίτης (Etmopterus spinax), μαύρο σκυλόψαρο (Centroscyllium fabricii), κοκκοαγκαθίτης (Centrophorus granulosus), μελανόστομος (Galeus melastomus), σκυλόψαρο Galeus murinus, ισλανδικό σκυλόψαρο (Apristurus laurussonii).

Αλιευτικές δυνατότητες που έχουν εφαρμογή σε κοινοτικά σκάφη δραστηριοποιούμενα σε ζώνες όπου υφίστανται περιορισμοί αλιευμάτων, ανά είδος και ανά ζώνη (σε τόνους βάρους ζωντανών αλιευμάτων).

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΑΡΑΡΤΗΜΑ III

Αποθέματα υπαγόμενα στα διάφορα μέτρα του κανονισμού (EΚ) αριθ. 847/96.

>ΘΕΣΗ ΠIΝΑΚΑ>